钦定古今图书集成/理学汇编/学行典/第091卷 > 书经 > 《商书说命中》
## 钦定古今图书集成/理学汇编/学行典/第091卷 > 书经 > 《商书说命中》

王曰：“旨哉！说乃言惟服，乃不良于言，予罔闻于行。”说
拜稽首曰：“非知之艰，行之惟艰。王忱不艰，允协于先
王成德，惟说，不言有厥咎。”

〈大全〉朱子曰：“南轩云：‘非知之艰，行之惟艰’，此特傅说告高宗耳。盖高宗旧学甘盘于义理知之亦多，故知得这说，若常人则须以致知为先也。”此等议论尽好。新安陈氏曰：“‘知对行言古所未发，自傅说始发之，而后致知力行，为万世学者为学之法’。程观南轩《复文公说》：‘知’字如此其重，而文公称赏其说如此，则可见矣。”